বিমা নিয়ন্ত্রক সংস্থা বুধবার জানিয়ে দিয়েছে যে কোনও বিমার পলিসির সঙ্গে আধার নম্বর যুক্ত করা বাধ্যতামূলক। এ ব্যাপারে নিয়মাবলি অক্ষরে অক্ষরে পালন করতে বিমা সংস্থাগুলিকে নির্দেশও দিয়েছে আইআরডিএ। 
ফলে জীবন বিমা হোক বা স্বাস্থ্য বিমা বা গাড়ি বাড়ির মতো সাধারণ বিমা— সব ক্ষেত্রেই ইন্সুয়েরেন্স পলিসির সঙ্গে আধার নম্বর যুক্ত করা বাধ্যতামূলক।
‘‘কর্তৃপক্ষ জানাচ্ছে, প্রিভেনশন অফ মানি-লন্ডারিং (মেইনটেনেন্স অফ রেকর্ডস) দ্বিতীয় সংশোধনী রুল ২০১৭ অনুযায়ী বিমা পলিসির সঙ্গে আধার সংযুক্ত করা বাধ্যতামূলক,’’ জানিয়েছে ইন্স্যুরেন্স রেগুলেটরি অ্যান্ড ডেভলপমেন্ট অথরিটি (আইআরডিএ)।
গত জুনেই সরকার এই সংশোধনী এনে বিমা-সহ যে কোনও আর্থিক পরিষেবা পাওয়ার ক্ষেত্রে আধার, প্যান/ফর্ম ৬০ বাধ্যতামূলক করেছে। চলতি পলিসিগুলির ক্ষেত্রেও একই নিয়ম বাধ্যতামূলক করা হয়েছে।

এই বিষয়ে অন্যান্য খবর

মোবাইল নম্বরের সঙ্গে আধার যুক্ত করার শেষ দিন কবে, জানিয়ে দিল কেন্দ্র
ঘরে বসেই মোবাইলের সঙ্গে আধার যুক্ত করার উপায় এসে যাচ্ছে, জানুন বিশদে


সব বিমা সংস্থাগুলিকে জানানো হয়েছে, অবিলম্বে এই নিয়ম কার্যকর করতে হবে।
এই ব্যবস্থাকে স্বাগত জানিয়ে আইসিআইসি লোম্বার্ডের সিইও এবং এমডি ভার্গব দাশগুপ্ত সংবাদসংস্থা পিটিআই-কে জানিয়েছেন, এটি একটি ভাল ব্যবস্থা। আর্থিক পরিষেবার ক্ষেত্রে এমন একটি প্রগতিশীল ও যুক্তিপূর্ণ প্ল্যাটফর্ম তৈরি হওয়ার ফলে সরকারের ডিজিটালকরণের এজেন্ডা তরান্বিত হবে।
দেশে এই মুহূর্তে ২৪টি জীবন বিমা ও ৩৩টি সাধারণ বিমা কোম্পানি রয়েছে।